[pic] | COMISIA EUROPEANĂ |

Bruxelles, 20.9.2010

COM(2010) 471 final

2010/0252 (COD)

Propunere de

DECIZIE A PARLAMENTULUI EUROPEAN ȘI A CONSILIULUI

de instituire a primului program pentru politica în domeniul spectrului de frecvențe radio

{SEC(2010) 1034}{SEC(2010) 1035}

EXPUNERE DE MOTIVE

1. CONTEXTUL PROPUNERII

- Motivele și obiectivele propunerii

Articolul 8a alineatul (3) din Directiva-cadru 2002/21/CE, modificată prin Directiva 2009/140/CE invită Comisia să prezinte Parlamentului European și Consiliului o propunere legislativă pentru stabilirea unui program multianual pentru politica în domeniul spectrului de frecvențe radio ( Radio Spectrum Policy Programme - RSPP), care să definească orientările politicii și obiectivele pentru planificarea strategică și armonizarea utilizării spectrului radio, ținând seama în cel mai înalt grad de avizul Grupului pentru politica în domeniul spectrului de frecvențe radio ( Radio Spectrum Policy Group - RSPG).

RSPP se bazează pe articolul 114 din Tratatul privind funcționarea Uniunii Europene (TFUE), având în vedere importanța disponibilității și a utilizării eficiente a spectrului radio pentru instituirea unei piețe interne a comunicațiilor electronice și pentru alte domenii ale politicilor UE. RSPP va determina, până în 2015, modul în care utilizarea spectrului radio poate contribui la realizarea obiectivelor UE și la mărirea beneficiile sociale, economice și de mediu. RSPP pornește de la principiile de reglementare a comunicațiilor electronice în UE și de la Decizia nr. 676/2002/CE (Decizia privind spectrul de frecvențe radio), reafirmă principiile care trebuie aplicate tuturor tipurilor de utilizări ale spectrului radio, stabilește obiectivele inițiativelor UE și enumeră acțiunile care trebuie întreprinse.

- Contextul general

Spectrul radio este esențial pentru societatea digitală, serviciile wireless rapide, redresarea economică, creștere, locurile de muncă de calitate și competitivitatea pe termen lung a UE. Inițiativele politicii în domeniul spectrului de frecvențe radio sunt esențiale, de asemenea, pentru Agenda digitală pentru Europa și pentru strategia „Europa 2020” pentru creștere inteligentă, sustenabilă și incluzivă. La originea contribuțiilor la RSPP s-au aflat Întâlnirea la nivel înalt pe tema spectrului de frecvențe radio ( Spectrum Summit ) găzduită de Parlamentul European și de Comisie, o consultare publică lansată de Comisie și avizul RSPG.

- Dispoziții în vigoare în domeniul propunerii

În ceea ce privește comunicațiile electronice, politica în domeniul spectrului de frecvențe radio este cuprinsă în Directiva-cadru 2002/21/CE și în Directiva 2002/20/CE (Directiva privind autorizarea), modificate prin Directiva 2009/140/CE care a introdus îmbunătățiri substanțiale vizând asigurarea utilizării eficiente a spectrului, eliminarea rigidității în gestionarea spectrului și facilitarea accesului la acesta. În plus, Decizia privind spectrul de frecvențe radio autorizează deja armonizarea condițiilor tehnice de utilizare a spectrului în cadrul politicilor UE în vigoare care implică utilizarea spectrului.

- Coerența cu celelalte politici și obiective ale Uniunii

Utilizarea spectrului de frecvențe radio exercită o influență crescândă asupra creșterii sustenabile, a competitivității și a productivității pe piața internă, care se regăsesc în importante politici sectoriale ale UE. Deoarece spectrul este restrâns, este necesară stabilirea de priorități pentru a asigura alocarea și utilizarea sa eficientă și eficace, ținând seama de obiectivele politicilor UE în ceea ce privește comunicațiile electronice și accesul generalizat la banda largă, precum și transporturile, cercetarea, observarea Pământului, sistemul Galileo, protecția mediului și combaterea încălzirii globale.

2. CONSULTAREA PăRțILOR INTERESATE șI EVALUAREA IMPACTULUI

- Consultarea părților interesate

Metodele de consultare, principalele sectoare vizate și profilul general al respondenților

Părților interesate li s-au oferit mai multe ocazii pentru a face observații.

- Întâlnirea la nivel înalt pe tema spectrului de frecvențe radio din martie 2010 a evidențiat faptul că instituțiile UE, statele membre și părțile interesate înțeleg clar necesitatea de a dispune de un spectru radio mai extins pentru aplicații cu impact social și economic ridicat. Rezultatele întâlnirii la nivel înalt sunt sintetizate în anexa 1 la evaluarea impactului, iar documentele relevante sunt disponibile la adresa: http://ec.europa.eu/information_society/policy/ecomm/radio_spectrum/rspp/index_en.htm

- În perioada 4 martie–9 aprilie 2010 au avut loc o consultare publică și un apel la contribuții, lansate de Comisie în pregătirea programului pentru politica în domeniul spectrului de frecvențe radio. Cele 101 răspunsuri primite sunt sintetizate în anexa 2 la evaluarea impactului și sunt disponibile la adresa: http://ec.europa.eu/information_society/policy/ecomm/radio_spectrum/rspp/rspp_pc_rep/index_en.htm

- RSPG, respectiv grupul la nivel înalt care consiliază Comisia în privința politicii în domeniul spectrului de frecvențe radio, a adoptat avizul său oficial la 9 iunie 2010 (anexa 3 la evaluarea impactului). A se vedea: http://rspg.groups.eu.int/_documents/documents/opinions/rspg10_330_rspp_opinion.pdf. Comisia a ținut seama în cel mai înalt grad de acest aviz la finalizarea proiectului său de propunere.

- Înainte de finalizarea sa, proiectul de aviz al RSPG a făcut obiectul unei consultări publice separate – răspunsurile primite sunt disponibile la adresa:http://rspg.ec.europa.eu/consultations/responses_rspp2010/index_en.htm.

- Obținerea și utilizarea opiniei experților

Domenii științifice/de expertiză vizate

Pe lângă avizul RSPG și numărul mare de răspunsuri primite în cadrul consultărilor publice și al întâlnirii la nivel înalt, următoarele studii sunt, de asemenea, relevante:

- „Exploiting the digital dividend – a European approach” (Exploatarea dividendului digital – o abordare europeană), Analysys Mason, DotEcon and Hogan & Hartson, 2009.

- „Optimising the Public Sector's Use of Radio Spectrum in the EU” (Optimizarea utilizării de către sectorul public a spectrului radio în UE), WIK-Consult, 2008.

- „Radio interference in the European Community” (Interferența radio în Comunitatea Europeană), Eurostrategies and LS telcom, 2008.

- „Preparing the next steps in regulation of electronic communications — a contribution to the review of the electronic communications regulatory framework” (Pregătirea următorilor pași în reglementarea comunicațiilor electronice – o contribuție la revizuirea cadrului de reglementare a comunicațiilor electronice), Hogan & Hartson, Analysys, 2006.

Mijloacele utilizate pentru a pune avizele experților la dispoziția publicului

Studiile sus-menționate sunt disponibile pe site-ul web al Comisiei la adresele:http://ec.europa.eu/information_society/policy/ecomm/radio_spectrum/documents/studies/index_en.htmșihttp://ec.europa.eu/information_society/policy/ecomm/info_centre/documentation/studies_ext_consult/index_en.htm#2006

- Evaluarea impactului

Având în vedere caracterul pronunțat strategic al RSPP, evaluarea impactului identifică opțiunile și analizează dacă intervenția UE ar adăuga valoare acțiunilor la nivel național sau regional. Această evaluare identifică direcția strategică la nivelul UE, necesară politicii în domeniul spectrului de frecvențe radio și evidențiază necesitatea unei abordări globale pentru politica UE în domeniul spectrului de frecvențe radio, având în vedere impactul acestuia asupra unui număr de sectoare în care UE își exercită competența în grade diferite. Comitetul de evaluare a impactului a emis la 2 iulie 2010 un aviz cu privire la evaluarea impactului.

3. ELEMENTELE JURIDICE ALE PROPUNERII

- Rezumatul acțiunii propuse

Programul propus stabilește orientările de politică și obiectivele pentru planificarea strategică și armonizarea utilizării spectrului de frecvențe radio în vederea realizării pieței interne. Programul susține Strategia „Europa 2020” și Agenda Digitală pentru Europa și promovează alte politici ale UE care au legătură cu spectrul radio. Programul va asigura aplicarea principiilor și va defini orientările de politică pentru toate aspectele politicii în domeniul spectrului de frecvențe radio care au o dimensiune europeană. Programul stabilește inițiative prioritare concrete pentru îmbunătățirea coordonării, a flexibilității și a disponibilității spectrului radio pentru comunicații wireless în bandă largă și pentru alte politici specifice ale UE; solicită o inventariere a utilizărilor actuale și a spectrului radio emergent; identifică îmbunătățiri care permit salvgardarea intereselor UE în negocierile internaționale și asistarea statelor membre la negocierile bilaterale; face un apel pentru ameliorarea cooperării între organismele tehnice și solicită Comisiei prezentarea unui raport până în 2015.

- Temeiul juridic

Articolul 114 din TFUE.

- Principiul subsidiarității

Acțiunea propusă implică modificarea cadrului de reglementare existent al UE și, în consecință, privește un domeniu în care UE și-a exercitat deja competența. Prin urmare, propunerea respectă principiul subsidiarității stabilit la articolul 5 din Tratatul privind Uniunea Europeană (TUE).

- Principiul proporționalității

Propunerea respectă principiul proporționalității deoarece stabilește un nivel minim de armonizare, lăsând definirea măsurilor de punere în aplicare la latitudinea autorităților naționale de reglementare sau a statelor membre. Modificările propuse nu depășesc ceea ce este necesar în vederea realizării unei mai bune reglementări a sectorului. Prin urmare, acestea respectă principiul proporționalității stabilit la articolul 5 din TUE.

- Alegerea instrumentului

Aceasta este o măsură legislativă, deoarece articolul 8a alineatul (3) din Directiva cadru prevede înaintarea unei propuneri legislative către Parlamentul European și Consiliu. O măsură neobligatorie, precum o recomandare a Parlamentului și a Consiliului, nu ar impune nici obligativitatea coordonării de către UE și nici adoptarea de măsuri de către statele membre. Pentru impunerea unor obligații și acțiuni similare, au fost adoptate în trecut Deciziile nr. 128/1999/CE, nr. 626/2008/CE și nr. 676/2002/CE ale Parlamentului European și ale Consiliului.

4. IMPLICAțIILE BUGETARE

Propunerea nu are implicații suplimentare asupra bugetului UE.

5. INFORMAțII SUPLIMENTARE

- Simplificare și reducerea costurilor administrative

Propunerea urmărește să reducă sarcinile administrative prin creșterea flexibilității spectrului și relaxarea procedurilor administrative pentru utilizarea acestuia. Propunerea se înscrie atât în programul permanent al Comisiei de actualizare și simplificare a acquis -ului, cât și în programul său de lucru cu numărul de referință 2010/INFSO/002.

- Clauza de reexaminare/revizuire/încetare de drept a efectelor juridice

Decizia instituie un program care trebuie pus în aplicare până în 2015 și solicită Comisiei să efectueze o reexaminare înainte de a pregăti următorul program.

- Informații transmise de statele membre

Statele membre trebuie să informeze Comisia cu privire la realizarea obligațiilor lor.

- Spațiul Economic European

Actul propus are relevanță pentru SEE.

- Explicarea detaliată a propunerii

Articolul 1 Obiect și domeniu de aplicare

Acest articol precizează obiectivul general și domeniul de aplicare al programului.

Articolul 2 Aplicarea principiilor generale de reglementare

Acest articol urmărește să asigure aplicarea coerentă de către statele membre a principiilor generale de reglementare care includ: utilizarea și gestionarea eficientă a spectrului, încurajarea neutralității tehnologiei și a serviciilor, aplicarea celui mai relaxat sistem de autorizare și garantarea funcționării pieței interne și a concurenței.

Articolul 3 Obiective de politică

Printre obiectivele de politică pe care statele membre și Comisia trebuie să le pună în aplicare se numără: asigurarea în măsură suficientă a disponibilității spectrului; maximizarea flexibilității spectrului; creșterea eficienței utilizării spectrului prin intermediul autorizațiilor generale și al flexibilității spectrului; evitarea distorsionării concurenței; evitarea interferențelor prejudiciabile și a perturbărilor; armonizarea condițiilor tehnice; și asigurarea protecției sănătății.

Articolul 4 Creșterea eficienței și a flexibilității

Acest articol stabilește orientările de politică pe care statele membre și Comisia trebuie să le transpună în practică și care includ o mai mare flexibilitate în autorizarea spectrului pentru a acoperi decalajul digital; crearea condițiilor tehnice pentru serviciile în bandă largă; creșterea gradului de utilizare colectivă a spectrului; elaborarea de standarde; precum și menținerea și promovarea concurenței efective și a pieței interne.

Articolul 5 Concurență

Acest articol urmărește încurajarea concurenței, enumerând mai multe măsuri pe care statele membre le pot adopta pentru remedierea eventualelor distorsiuni rezultate din flexibilitate, din comerțul cu drepturi de spectru, din tezaurizare sau din alte forme de acumulare a acestor drepturi.

Articolul 6 Spectrul pentru comunicații wireless în bandă largă

Este necesar să se ia măsuri pentru: atingerea obiectivelor specifice pentru banda largă wireless și asigurarea disponibilității spectrului desemnat în acest scop; dispunerea eliberării până în 2013 a benzii de 800 MHz provenită din dividendul digital; asigurarea acoperirii zonelor rurale și a accesului pentru cetățenii defavorizați; asigurarea posibilității de a face comerț cu frecvențe în anumite benzi, precum și a spectrului necesar pentru generalizarea accesului la satelit.

Articolul 7 Necesitățile în materie de spectru ale politicilor specifice ale Uniunii

Comisia și statele membre cooperează pentru a satisface necesitățile în materie de spectru ale pieței interne, corespunzătoare mai multor politici ale UE printre care se numără politica în domeniul spațiului, protecția mediului, siguranța și protecția publică, protecția civilă și intervenția în caz de dezastre, precum și activitățile științifice și de cercetare.

Articolul 8 Inventarul - monitorizarea utilizărilor existente și a necesităților emergente în materie de spectru

În cooperare cu statele membre, Comisia realizează un inventar al utilizărilor existente ale spectrului și al eventualelor necesități viitoare în materie de spectru.

Articolul 9 Negocieri internaționale

Acest articol stabilește măsuri de consolidare a profilului UE în negocierile internaționale și de protejare a intereselor UE. UE oferă sprijin statelor membre în negocierile acestora cu țările terțe pentru îndeplinirea obligațiilor pe care le au în cadrul Uniunii. La Conferința Mondială de Radiocomunicații din 2012, Uniunea trebuie să promoveze rezultate care, între altele, permit utilizarea integrală a benzilor de 800 MHz și 3,4-3,8 GHz pentru furnizarea benzii largi în Uniune; trebuie să se asigure că pentru politicile sectoriale ale Uniunii, cum sunt Politica spațială europeană și Cerul unic european, este disponibilă o porțiune suficientă de spectru, protejată în mod corespunzător și că modificările aduse regulamentelor privind radiocomunicațiile ale UIT susțin și completează principiile relevante ale cadrului de reglementare al Uniunii.

Articolul 10 Cooperarea dintre diverse organisme

Comisia și statele membre cooperează pentru îmbunătățirea actualului cadru instituțional și stimularea coordonării gestionării spectrului, precum și pentru a îmbunătăți cooperarea dintre organismele de standardizare, CEPT și Centrul Comun de Cercetare în scopul asigurării unei mai bune legături dintre gestionarea spectrului și standardizare.

Articolul 11 Consultarea publică

Comisia și statele membre consultă publicul ori de câte ori este necesar.

Articolul 12 Raportare

Până în 2015, Comisia trebuie să transmită un raport Parlamentului European și Consiliului.

Articolele 13, 14 și 15: Implementare, Notificare, Intrare în vigoare, Destinatari

Aceste articole conțin, pe lângă dispozițiile standard, obligațiile statelor membre de a pune în aplicare dispozițiile deciziei până în 2015, în afara cazului în care articolele precedente prevăd contrariul, precum și de a informa Comisia.

2010/0252 (COD)

Propunere de

DECIZIE A PARLAMENTULUI EUROPEAN ȘI A CONSILIULUI

de instituire a primului program pentru politica în domeniul spectrului de frecvențe radio

PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul privind funcționarea Uniunii Europene (TFUE), în special articolul 114,

având în vedere propunerea Comisiei Europene,

după transmiterea proiectului de act legislativ parlamentelor naționale,

având în vedere avizul Comitetului Economic și Social European[1],

având în vedere avizul Comitetului Regiunilor[2],

hotărând în conformitate cu procedura legislativă ordinară,

întrucât:

(1) În conformitate cu articolul 8a alineatul (3) din Directiva 2002/21/CE a Parlamentului European și a Consiliului din 7 martie 2002 privind un cadru de reglementare comun pentru rețelele și serviciile de comunicații electronice (Directivă-cadru)[3], Comisia poate înainta Parlamentului European și Consiliului o propunere legislativă pentru stabilirea de programe multianuale pentru politica în domeniul spectrului de frecvențe radio. Aceste programe definesc orientările de politică și obiectivele pentru planificarea strategică și armonizarea utilizării spectrului radio în conformitate cu directivele care se aplică rețelelor și serviciilor de comunicații electronice. Aceste orientări de politică și obiective trebuie să se refere la disponibilitatea și utilizarea eficientă a spectrului radio, necesare pentru instituirea și funcționarea pieței interne. Prezenta decizie nu aduce atingere legislației în vigoare a UE, în special Directivelor 1999/5/CE, 2002/20/CE și 2002/21/CE și Deciziei nr. 676/2002/CE. De asemenea, prezenta decizie nu aduce atingere măsurilor luate la nivel național în conformitate cu legislația UE pentru îndeplinirea unor obiective de interes general, în special celor legate de reglementarea conținutului și de politica audiovizuală și nici dreptului statelor membre de a-și organiza și utiliza spectrul de frecvențe radio în scopuri legate de ordinea publică, siguranța publică și apărare.

(2) Spectrul radio este o resursă-cheie pentru sectoare și servicii esențiale, care includ comunicațiile mobile, wireless în bandă largă și prin satelit, transmisiunile de televiziune și radio, transporturile, radiolocația, și pentru aplicații precum alarmele, comanda la distanță, protezele auditive, microfoanele și echipamentele medicale. Pe spectrul radio se bazează servicii publice cum sunt serviciile de securitate și siguranță, inclusiv protecția civilă, precum și activități științifice cum sunt meteorologia, observarea Pământului, radioastronomia și cercetarea spațială. Prin urmare, măsurile de reglementare a spectrului au implicații economice, în domeniul siguranței, al sănătății, al interesului public, culturale, științifice, sociale, de mediu și tehnice.

(3) Planificarea strategică și armonizarea utilizării spectrului radio la nivelul Uniunii ar trebui să consolideze piața unică a serviciilor și echipamentelor de comunicații electronice wireless, precum și alte politici ale Uniunii care implică utilizarea spectrului radio, creând astfel noi oportunități pentru inovare și contribuind la redresare economică și la integrare socială la scara întregii Uniuni, respectând în același timp valoarea socială, culturală și economică importantă a spectrului. Prin urmare, pentru a realiza aceste scopuri, Uniunea are nevoie de un program de politică acoperind piața internă în toate domeniile politicilor Uniunii care implică utilizarea spectrului radio, precum comunicațiile electronice, cercetarea și dezvoltarea, transporturile și energia.

(4) Acest prim program trebuie, în special, să susțină Strategia „Europa 2020” pentru creștere inteligentă, sustenabilă și incluzivă, având în vedere potențialul uriaș de care dispun serviciile wireless pentru a promova o economie bazată pe informație, a dezvolta și a sprijini sectoarele care se bazează pe tehnologiile informației și comunicațiilor și a depăși decalajul digital. Programul este, de asemenea, o acțiune-cheie din Agenda digitală pentru Europa[4] care urmărește furnizarea internetului de mare viteză în bandă largă în viitoarea economie a cunoașterii bazată pe rețele și are obiectivul ambițios de a asigura o acoperire universală în bandă largă la viteze de cel puțin 30 Mbps pentru toți europenii până în 2020, atingând astfel beneficiile economice și sociale sustenabile ale unei piețe unice digitale. Programul trebuie să sprijine și să promoveze, de asemenea, și alte politici sectoriale ale Uniunii, precum cele referitoare la un mediu sustenabil și la incluziunea economică și socială a tuturor cetățenilor Uniunii. Ca urmare a importanței aplicațiilor wireless pentru inovare, acest program este și o inițiativă-cheie de susținere a politicilor Uniunii în domeniul inovării.

(5) Primul program trebuie să specifice principiile directoare și obiectivele până în 2015 pentru statele membre și pentru instituțiile Uniunii și să stabilească inițiativele specifice de punere în aplicare. Deși gestionarea spectrului radio este încă în mare măsură o competență națională, aceasta trebuie exercitată în conformitate cu legislația în vigoare a Uniunii și trebuie să permită acțiunile care au ca scop aplicarea politicilor Uniunii.

(6) De asemenea, programul trebuie să țină seama de Decizia nr. 676/2002/CE a Parlamentului European și a Consiliului din 7 martie 2002 privind cadrul de reglementare pentru politica de gestionare a spectrului de frecvențe radio în Comunitatea Europeană (decizia privind spectrul de frecvențe radio)[5] și de experiența tehnică a Conferinței Europene a Administrațiilor de Poștă și Telecomunicații (CEPT), astfel încât politicile Uniunii care se bazează pe spectrul radio și care au fost aprobate de Parlamentul European și de Consiliu să poată fi aplicate prin măsuri tehnice de aplicare, cu mențiunea că astfel de măsuri pot fi luate ori de câte ori este necesar pentru aplicarea politicilor deja existente ale Uniunii.

(7) Pentru asigurarea utilizării optime a spectrului radio pot fi necesare soluții inovatoare în materie de autorizare, precum utilizarea colectivă a spectrului, autorizațiile generale sau utilizarea în comun a infrastructurii. Aplicarea unor astfel de principii în Uniune ar putea fi facilitată prin definirea anumitor condiții comune sau convergente pentru utilizarea spectrului. Autorizațiile generale, care reprezintă cel mai puțin oneros sistem de autorizare, sunt de interes special în cazurile în care interferența nu riscă să devină un obstacol în calea dezvoltării altor servicii.

(8) Comerțul cu drepturi de spectru, combinat cu condițiile flexibile de utilizare a spectrului, ar trebui să aducă beneficii substanțiale creșterii economice. Prin urmare, benzile în care utilizarea flexibilă a fost deja introdusă prin legislația Uniunii trebuie să devină imediat comercializabile în conformitate cu Directiva cadru. În plus, principiile comune privind formatul și conținutul unor astfel de drepturi comercializabile și măsurile comune de prevenire a acumulării spectrului, fapt care ar putea crea poziții dominante, precum și a neutilizării nejustificate a spectrului achiziționat, ar facilita introducerea coordonată a acestor măsuri de către toate statele membre și achiziționarea unor astfel de drepturi oriunde în Uniune.

(9) După cum se subliniază în Agenda digitală pentru Europa, banda largă wireless este un important mijloc pentru a stimula concurența, a oferi consumatorilor mai multe posibilități de alegere și a extinde accesul în zonele rurale și în alte zone în care instalarea benzii largi prin cablu este dificilă sau neviabilă din punct de vedere economic. Totuși, gestionarea spectrului poate afecta concurența prin modificarea rolului și a forței operatorilor de pe piață, de exemplu, dacă utilizatorilor existenți li se oferă avantaje concurențiale necuvenite. Accesul limitat la spectru, în special atunci când frecvențele adecvate se răresc, poate crea o barieră pentru intrarea noilor servicii sau aplicații, precum și obstacole în calea inovării și a concurenței. Achiziționarea de noi drepturi de utilizare, inclusiv prin intermediul comerțului cu frecvențe sau al altor tranzacții între utilizatori, și introducerea unor noi criterii flexibile pentru utilizarea spectrului pot avea un impact asupra situației concurențiale existente. În consecință, statele membre trebuie să ia măsuri de reglementare ex ante sau ex post adecvate [precum măsuri de modificare a drepturilor existente, de interzicere a anumitor achiziții de drepturi de spectru, de impunere a unor condiții privind tezaurizarea spectrului și utilizarea eficientă a acestuia precum cele menționate la articolul 9 alineatul (7) din Directiva cadru, de limitare a spectrului de care dispune fiecare operator sau de evitare a acumulării excesive a spectrului] pentru a evita distorsionarea concurenței, în conformitate cu principiile care stau la baza articolului 5 alineatul (6) din Directiva 2002/20/CE (Directiva privind autorizarea) și a articolului 1 alineatul (2) din Directiva 87/372/CEE (Directiva GSM).

(10) Pentru o utilizare optimă și eficientă a spectrului sunt necesare monitorizarea continuă a evoluției acesteia și informații actualizate și transparente privind utilizarea spectrului în întreaga Uniune. Deși Decizia 2007/344/CE a Comisiei privind disponibilitatea armonizată a informațiilor referitoare la utilizarea spectrului de frecvențe radio în cadrul Comunității[6] solicită statelor membre să publice informații privind drepturile de utilizare, pentru creșterea eficienței utilizării spectrului și a echipamentelor radio, în special între 300 MHz și 3 GHz, în Uniune este nevoie de un inventar detaliat al utilizărilor existente ale spectrului, alături de o metodologie eficace de reexaminare și evaluare. Acestea ar ajuta la identificarea tehnologiilor și a utilizărilor ineficiente atât în sectorul comercial, cât și în cel public, precum și a frecvențelor asignate și neutilizate și a oportunităților de utilizare în comun neutilizate, precum și la evaluarea nevoilor viitoare ale consumatorilor și ale întreprinderilor.

(11) Standardele armonizate menționate de Directiva 1999/5/CE a Parlamentului European și a Consiliului din 9 martie 1999 privind echipamentele hertziene și echipamentele terminale de telecomunicații și recunoașterea reciprocă a conformității acestora[7] sunt esențiale pentru utilizarea eficientă a spectrului și trebuie să țină seama de condițiile de utilizare în comun definite prin lege. Standardele europene pentru rețele și echipamente electrice, care nu utilizează undele radio, și electronice trebuie, de asemenea, să contribuie la evitarea perturbărilor în utilizarea spectrului. Impactul cumulat al creșterii volumului și densității dispozitivelor și aplicațiilor wireless combinat cu diversitatea utilizărilor spectrului reprezintă o provocare pentru abordările actuale ale gestionării interferențelor. Aceste aspecte trebuie examinate și reevaluate împreună cu caracteristicile receptoarelor și cu mecanisme mai sofisticate de evitare a interferențelor.

(12) În conformitate cu obiectivele inițiativei emblematice a Comisiei „Agenda digitală pentru Europa”, banda largă wireless ar putea contribui substanțial la redresarea economică și la creștere dacă ar fi pus la dispoziție un spectru suficient, dacă drepturile de utilizare ar fi acordate rapid și dacă ar fi permisă adaptarea comerțului cu acestea la evoluția pieței. Agenda digitală susține accesul tuturor cetățenilor Uniunii la banda largă de cel puțin 30 Mbps până în 2020. În consecință, spectrul care a fost deja desemnat trebuie autorizat până în 2012 pentru comunicații terestre în vederea facilitării accesului tuturor la banda largă, în special în cadrul benzilor de frecvență desemnate prin Deciziile 2008/477/CE, 2008/411/CE și 2009/766/CE ale Comisiei. Pentru completarea serviciilor terestre în bandă largă și asigurarea acoperirii celor mai îndepărtate regiuni ale Uniunii, accesul la banda largă prin satelit, la prețuri convenabile, ar putea fi o soluție rapidă și fezabilă.

(13) Banda de 800 MHz este optimă pentru acoperirea cu servicii wireless în bandă largă a unor zone întinse. Având în vedere armonizarea condițiilor tehnice în conformitate cu Decizia 2010/267/UE, Recomandarea Comisiei din 28 octombrie 2009 care face apel la abandonarea radiodifuziunii analogice până la 1 ianuarie 2012, precum și evoluția rapidă a reglementărilor naționale, această bandă ar trebui, în principiu, să fie pusă la dispoziție pentru comunicații electronice în Uniune, până în 2013. Pe termen lung, poate fi avut în vedere și un spectru suplimentar sub 790 MHz, în funcție de experiență și de lipsa spectrului adecvat pentru acoperire în alte benzi. Având în vedere capacitatea de transmisie pe zone întinse a benzii de 800 MHz, la drepturi trebuie atașate obligații de acoperire.

(14) Deoarece adoptarea unei abordări comune și realizarea economiilor de scară sunt esențiale pentru dezvoltarea comunicațiilor în bandă largă în întreaga Uniune și pentru prevenirea distorsionării competiției și a fragmentării pieței între statele membre, anumite condiții de autorizare și procedurale ar putea fi definite de statele membre în mod concertat și împreună cu Comisia. Condițiile ar putea include obligațiile de acoperire, mărimea blocurilor de frecvențe, calendarul de acordare a drepturilor, accesul la operatorii rețelelor mobile virtuale (MVNO) și durata drepturilor de utilizare. Reflectând importanța comerțului cu frecvențe pentru creșterea eficienței utilizării spectrului și pentru dezvoltarea pieței interne a echipamentelor și serviciilor wireless, aceste condiții ar trebui să se aplice benzilor de frecvență alocate comunicațiilor wireless, pentru care drepturile de utilizare pot fi transferate sau închiriate.

(15) Pot fi necesare frecvențe suplimentare pentru alte sectoare cum sunt transporturile (pentru sisteme de siguranță, de informare și de management), cercetarea și dezvoltarea, protecția publică și intervenția în caz de dezastre, e-sănătatea și e-incluziunea. Optimizarea sinergiilor dintre politica în domeniul spectrului radio și activitățile de cercetare și dezvoltare, precum și studiile privind radiocompatibilitatea diferiților utilizatori ai spectrului ar trebui să faciliteze inovarea. Centrul Comun de Cercetare al Comisiei ar trebui să contribuie la dezvoltarea aspectelor tehnice ale reglementării spectrului, în special prin asigurarea instalațiilor de testare pentru verificarea modelelor de interferență relevante pentru legislația Uniunii. Mai mult, rezultatele cercetării întreprinse în contextul celui de-al Șaptelea Program Cadru arată că este necesară examinarea nevoilor de frecvențe ale proiectelor cu mare potențial economic sau investițional, în special pentru IMM-uri, ca, de exemplu, tehnologia radio cognitiv sau e-sănătatea. Pentru susținerea activităților de cercetare-dezvoltare și științifice trebuie asigurată și o protecție adecvată împotriva interferențelor prejudiciabile.

(16) Strategia „Europa 2020” stabilește obiective de mediu pentru o economie sustenabilă, eficientă din punct de vedere al resurselor și competitivă, ca, de exemplu, creșterea eficienței resurselor cu 20%. După cum se subliniază în Agenda digitală pentru Europa, un rol principal revine sectorului tehnologiei informației și comunicațiilor (TIC). Printre acțiunile propuse se numără accelerarea instalării în întreaga Uniune a sistemelor inteligente de gestionare a energiei (rețele și contoare inteligente) care utilizează comunicațiile pentru a reduce consumul de energie, precum și dezvoltarea sistemelor de transport inteligente și a gestionării inteligente a traficului pentru a reduce emisiile de dioxid de carbon în sectorul transporturilor. Tehnologiile care permit utilizarea eficientă a spectrului ar putea contribui, de asemenea, la reducerea consumului de energie al echipamentelor radio și la limitarea impactului asupra mediului în zonele rurale sau izolate.

(17) Protecția împotriva câmpurilor electromagnetice este esențială atât pentru sănătatea și calitatea vieții cetățenilor, cât și pentru abordarea coerentă a autorizării utilizării spectrului în Uniune. Deși acest tip de protecție este supus Recomandării 1999/519/CE a Consiliului privind limitarea expunerii publicului la câmpuri electromagnetice, este esențial să se asigure monitorizarea permanentă a efectelor de natură ionizantă și neionizantă ale utilizării spectrului asupra sănătății, inclusiv a efectelor cumulate în situații reale în care diferite frecvențe ale spectrului sunt utilizate de un număr din ce în ce mai mare de tipuri de echipamente.

(18) Obiectivele de interes public esențial, precum siguranța vieții, evidențiază necesitatea soluțiilor tehnice coordonate de interoperabilitate a serviciilor de siguranță și urgență ale statelor membre. Trebuie puse la dispoziție, într-un mod coerent, frecvențe suficiente pentru dezvoltarea și libera circulație a serviciilor și dispozitivelor de siguranță, precum și a soluțiilor inovatoare de siguranță și de urgență paneuropene sau interoperabile. Studiile au arătat deja că în întreaga Uniune în următorii 5–10 ani este necesar un spectru suplimentar armonizat sub 1 GHz pentru furnizarea serviciilor mobile în bandă largă pentru protecția publică și intervenția în caz de dezastre.

(19) Reglementarea spectrului are o pronunțată dimensiune transfrontalieră sau internațională, ca urmare a caracteristicilor de propagare, a naturii internaționale a piețelor dependente de servicii care utilizează radiocomunicațiile și a necesității de a evita interferențele prejudiciabile între țări. Mai mult, referirile la acorduri internaționale din Directivele 2002/21/CE și 2002/20/CE astfel cum au fost modificate[8] semnifică faptul că statele membre nu trebuie să își asume obligații internaționale care să împiedice sau să afecteze îndeplinirea obligațiilor lor în cadrul Uniunii. Statele membre trebuie, în conformitate cu jurisprudența, să întreprindă toate eforturile necesare pentru a permite reprezentarea adecvată a Uniunii, în chestiunile aflate în competența sa, în organismele internaționale însărcinate cu coordonarea spectrului. În plus, atunci când o politică sau o competență a Uniunii este implicată, Uniunea trebuie să impulsioneze politic pregătirea negocierilor și să joace în negocierile multilaterale, inclusiv în cadrul Uniunii Internaționale a Telecomunicațiilor, un rol care să corespundă nivelului său de responsabilitate în materie de spectru, stabilit de legislația Uniunii.

(20) Pentru a evolua față de practica curentă și bazându-se pe principiile definite în Concluziile Consiliului din 3 februarie 1992 cu privire la procedurile care trebuie urmate la Conferința Administrativă Mondială de Radiocomunicații din 1992, precum și atunci când Conferința Mondială de Radiocomunicații (WRC) și alte negocieri multilaterale abordează principii și aspecte de politică cu o importantă dimensiune europeană, Uniunea trebuie să poată stabili noi proceduri pentru a-și apăra interesele în negocierile multilaterale, pe lângă obiectivul pe termen lung de a deveni membru al Uniunii Internaționale a Telecomunicațiilor alături de statele membre. În acest scop, ținând seama de avizul Grupului pentru politica în domeniul spectrului de frecvențe radio (RSPG), Comisia poate, de asemenea, să propună Parlamentului European și Consiliului obiective comune de politică, astfel cum se prevede în Directiva 2002/21/CE.

(21) Conferința Mondială de Radiocomunicații (WRC) din 2012 include aspecte specifice care au relevanță pentru Uniune, cum sunt dividendul digital, serviciile științifice și meteorologice, dezvoltarea sustenabilă și schimbările climatice, comunicațiile prin satelit și utilizarea spectrului pentru sistemul GALILEO [stabilit prin Regulamentul (CE) nr. 876/2002 al Consiliului de înființare a întreprinderii comune Galileo[9] și prin Regulamentul (CE) nr. 1321/2004 al Consiliului privind crearea unor structuri de gestionare a programelor europene de radionavigație prin satelit[10]], precum și programul european „Monitorizare globală pentru mediu și securitate”[11] , al cărui scop este îmbunătățirea utilizării datelor rezultate din observarea Pământului.

(22) De asemenea, statele membre pot avea nevoie de sprijin în ceea ce privește coordonarea frecvențelor în cadrul negocierilor bilaterale cu țări vecine nemembre ale Uniunii, inclusiv cu țări în curs de aderare sau candidate, pentru a-și îndeplini obligațiile în cadrul Uniunii în materie de coordonare a frecvențelor. Acest lucru ar trebui să contribuie, de asemenea, la evitarea interferențelor prejudiciabile și la creșterea eficienței spectrului și a convergenței utilizării spectrului chiar și dincolo de frontierele Uniunii. Este necesar să se acționeze urgent, în special în benzile de 800 MHz și 3,4-3,8 GHz, pentru tranziția la tehnologiile de comunicații mobile în bandă largă și pentru armonizarea spectrului necesară modernizării controlului traficului aerian.

(23) În vederea realizării obiectivelor prezentului program, este important să se dezvolte un cadru instituțional adecvat pentru coordonarea gestionării spectrului și reglementarea la nivelul UE, ținând pe deplin seama de competența și experiența tehnică a administrațiilor naționale. Acest fapt poate contribui, de asemenea, la plasarea coordonării spectrului între statele membre în contextul pieței interne. Sunt, de asemenea, esențiale cooperarea și coordonarea dintre organismele de standardizare, instituțiile de cercetare și CEPT.

(24) Comisia trebuie să prezinte Parlamentului European și Consiliului un raport cu privire la rezultatele obținute în temeiul prezentei decizii, precum și la acțiunile viitoare planificate.

(25) La redactarea propunerii sale, Comisia a ținut seama în cel mai înalt grad de avizul RSPG,

ADOPTĂ PREZENTA DECIZIE:

Articolul 1 Scop

Prezenta decizie instituie un program pentru politica în domeniul spectrului de frecvențe radio ale cărui scopuri sunt planificarea strategică și armonizarea utilizării spectrului de frecvențe radio în vederea asigurării funcționării pieței interne.

Articolul 2 Aplicarea principiilor generale de reglementare

Statele membre cooperează între ele și cu Comisia în mod transparent pentru a asigura aplicarea coerentă în întreaga Uniune a următoarelor principii generale de reglementare:

(a) încurajarea utilizării eficiente a spectrului astfel încât cererea crescândă de utilizare a frecvențelor să poată fi satisfăcută în cele mai bune condiții;

(b) aplicarea principiului neutralității tehnologiei și a serviciului în utilizarea spectrului pentru rețele și servicii de comunicații electronice, în conformitate cu articolul 9 din Directiva 2002/21/CE (Directiva cadru), și, atunci când este posibil, inclusiv în alte sectoare și aplicații, astfel încât să se încurajeze utilizarea eficientă a spectrului, în special prin stimularea flexibilității, precum și inovarea;

(c) aplicarea celui mai puțin oneros sistem de autorizare posibil, astfel încât flexibilitatea și eficiența utilizării spectrului să crească la maximum;

(d) garantarea funcționării pieței interne, în special prin asigurarea concurenței efective.

Articolul 3 Obiective de politică

Pentru a se concentra asupra priorităților acestui prim program, statele membre și Comisia cooperează în vederea susținerii și aplicării următoarelor obiective de politică:

(a) punerea la dispoziție în timp util a spectrului adecvat și suficient, pentru a susține obiectivele de politică ale Uniunii;

(b) maximizarea flexibilității în utilizarea spectrului în vederea încurajării inovării și a investițiilor prin aplicarea principiului neutralității tehnologiei și a serviciului, deschiderea spectrului pentru noi servicii și asigurarea posibilității de a face comerț cu drepturi de spectru;

(c) creșterea eficienței în utilizarea spectrului prin valorificarea avantajelor oferite de autorizațiile generale și impulsionarea utilizării pe scară mai largă a acestui tip de autorizații;

(d) menținerea și dezvoltarea concurenței efective, în special în domeniul serviciilor de comunicații electronice, prin măsuri de prevenire ex ante sau de remediere ex post a acumulării excesive de frecvențe radio de către anumiți operatori economici, fapt care dăunează semnificativ concurenței;

(e) reducerea fragmentării pieței interne prin îmbunătățirea coordonării și a armonizării condițiilor tehnice pentru utilizarea și disponibilitatea spectrului, după caz, inclusiv prin dezvoltarea serviciilor transnaționale, precum și prin stimularea economiilor de gamă și de scară la nivelul Uniunii;

(f) evitarea interferențelor prejudiciabile sau a perturbărilor, cauzate de dispozitive care utilizează sau nu undele radio, prin facilitarea dezvoltării standardelor care permit utilizarea flexibilă și eficientă a spectrului și prin creșterea imunității la interferență a receptoarelor, ținând seama în mod special de impactul cumulat al creșterii volumului și densității dispozitivelor și aplicațiilor radio;

(g) definirea condițiilor tehnice de alocare a spectrului ținând pe deplin seama de rezultatele cercetărilor, certificate de organizațiile internaționale relevante, privind efectele potențiale ale emisiilor câmpurilor electromagnetice asupra sănătății umane.

Articolul 4 Creșterea eficienței și a flexibilității

1. Până la 1 ianuarie 2013, statele membre adoptă măsuri de autorizare și de alocare adecvate pentru dezvoltarea serviciilor în bandă largă, în conformitate cu Directiva 2002/20/CE a Parlamentului European și a Consiliului privind autorizarea rețelelor și serviciilor de comunicații electronice (Directiva privind autorizarea)[12], precum acordarea, în cazul în care este posibil și pe baza consultărilor ținute în conformitate cu articolul 11, a accesului direct sau indirect la blocuri de spectru contigue de cel puțin 10 MHz operatorilor relevanți.

2. Statele membre stimulează, în cooperare cu Comisia, utilizarea colectivă a spectrului, precum și utilizarea în comun a spectrului.

3. Statele membre și Comisia cooperează pentru elaborarea și armonizarea standardelor pentru echipamente radio și echipamente terminale de telecomunicații, precum și pentru echipamente și rețele electrice și electronice, dacă este necesar, pe baza mandatelor de standardizare acordate de Comisie organismelor de standardizare relevante.

4. Statele membre se asigură că procedurile și condițiile de selecție încurajează investițiile și utilizarea eficientă a spectrului.

5. Pentru a evita eventuala fragmentare a pieței interne, ca urmare a condițiilor și procedurilor de selecție divergente pentru benzile de frecvențe armonizate alocate serviciilor de comunicații electronice și care pot fi comercializate în toate statele membre în conformitate cu articolul 9b din Directiva 2002/21/CE, Comisia elaborează, în cooperare cu statele membre, orientări privind condițiile și procedurile de autorizare pentru astfel de benzi, în special privind utilizarea în comun a infrastructurii și condițiile de acoperire.

6. Pentru a asigura utilizarea eficientă a drepturilor de spectru și a evita tezaurizarea spectrului, statele membre iau, ori de câte ori este necesar, măsuri adecvate care includ penalități financiare sau retragerea drepturilor.

Articolul 5 Concurență

1. Statele membre mențin și încurajează concurența efectivă, evitând distorsionarea concurenței pe piața internă sau pe o parte substanțială a acesteia.

2. Pentru a îndeplini integral obligațiile menționate la alineatul (1) și, în special, pentru a se asigura că acumularea, transferul sau modificarea drepturilor de utilizare a frecvențelor radio nu distorsionează concurența, statele membre pot adopta, între altele, următoarele măsuri care nu aduc atingere aplicării regulilor concurenței:

(a) statele membre pot limita mărimea spectrului pentru care se acordă drepturi de utilizare unui operator economic sau pot atașa condiții acestor drepturi de utilizare, cum ar fi acordarea accesului generalizat, în anumite benzi sau în anumite grupuri de benzi cu caracteristici similare, de exemplu, în benzile situate sub 1 GHz, alocate serviciilor de comunicații electronice;

(b) statele membre pot refuza acordarea unor noi drepturi de utilizare sau autorizarea unor noi utilizări ale spectrului în anumite benzi, sau pot atașa condiții la acordarea de noi drepturi de utilizare sau la autorizarea de noi utilizări ale spectrului, în cazul în care acest lucru ar conduce la acumularea de frecvențe de către anumiți operatori economici, fapt care poate dăuna semnificativ concurenței;

(c) statele membre pot interzice sau pot impune condiții asupra transferurilor de drepturi de utilizare a spectrului, care nu sunt supuse controlului fuziunilor la nivel național sau al Uniunii, în cazul în care acestea pot dăuna semnificativ concurenței;

(d) statele membre pot modifica drepturile existente în conformitate cu articolul 14 din Directiva 2002/20/CE atunci când acest lucru este necesar pentru a remedia a posteriori acumularea excesivă de frecvențe de către anumiți operatori economici, care dăunează semnificativ concurenței.

3. Statele membre se asigură că procedurile de autorizare și selecție nu produc întârzieri și încurajează concurența efectivă.

Articolul 6 Spectrul pentru comunicații wireless în bandă largă

1. Fără a aduce atingere principiului neutralității serviciului și tehnologiei, statele membre, în cooperare cu Comisia, iau toate măsurile necesare pentru a asigura alocarea în Uniune a unui spectru suficient pentru scopuri de acoperire și capacitate, astfel încât să asigure contribuția efectivă a aplicațiilor wireless la atingerea obiectivului de acces generalizat la banda largă cu o viteză de cel puțin 30 Mbps până în 2020.

2. Până la 1 ianuarie 2012, statele membre autorizează utilizarea întregului spectru desemnat prin Deciziile 2008/477/CE (2,5–2,69 GHz), 2008/411/CE (3,4–3,8 GHz) și 2009/766/CE (900/1800 MHz) ale Comisiei, în condiții care asigură consumatorilor accesul ușor la serviciile wireless în bandă largă.

3. Până la 1 ianuarie 2013, statele membre pun la dispoziție banda de 800 MHz pentru servicii de comunicații electronice în conformitate cu condițiile tehnice armonizate stabilite în temeiul Deciziei nr. 676/2002/CE. Comisia poate autoriza derogări specifice până în 2015 în statele membre în care circumstanțe excepționale naționale sau locale împiedică disponibilizarea benzii. În conformitate cu articolul 9 din Directiva 2002/21/CE, Comisia, în cooperare cu statele membre, supraveghează utilizarea spectrului sub 1 GHz și evaluează posibilitatea eliberării și disponibilizării unui spectru suplimentar pentru noi aplicații.

4. Statele membre, în cooperare cu Comisia, se asigură că în regiunile slab populate este încurajată furnizarea accesului la conținutul și serviciile de bandă largă, utilizând banda de 790-862 MHz (800 MHz), în special prin obligațiile de acoperire; în acest context, statele membre examinează modalitățile și, dacă este necesar, iau măsurile adecvate pentru a se asigura că eliberarea benzii de 800 MHz nu afectează negativ utilizatorii PMSE ( programme making and special events - servicii de realizare a programelor și evenimentelor speciale).

5. Comisia este invitată să adopte cu prioritate măsurile adecvate, în conformitate cu articolul 9b alineatul (3) din Directiva 2002/21/CE, pentru a se asigura că statele membre autorizează comerțul în Uniune cu drepturi de utilizare a spectrului în benzile armonizate de 790–862 MHz („banda de 800 MHz”), 880–915 MHz, 925-960 MHz, 1710–1785 MHz, 1805–1880 MHz, 1900–1980 MHz, 2010-2025 MHz, 2110–2170 MHz, 2,5–2,69 GHz și 3,4–3,8 GHz.

6. Dacă este necesar, Comisia asigură disponibilitatea unor benzi de frecvențe suplimentare pentru furnizarea serviciilor armonizate prin satelit pentru acces la banda largă care vor acoperi întregul teritoriu al Uniunii, inclusiv cele mai îndepărtate regiuni, cu o ofertă de bandă largă permițând accesul la internet la un preț comparabil cu cel oferit de sistemele terestre.

Articolul 7 Necesitățile în materie de spectru ale politicilor specifice ale Uniunii

1. Statele membre și Comisia asigură disponibilitatea spectrului și protejează frecvențele radio necesare pentru monitorizarea atmosferei și a suprafeței Pământului, care permit elaborarea și exploatarea aplicațiilor spațiale, precum și îmbunătățirea sistemelor de transport, în special pentru sistemul global de navigație civilă prin satelit GALILEO, pentru programul GMES ( Global Monitoring for Environment and Security – Monitorizarea globală pentru Mediu și Securitate) și pentru sistemele inteligente de siguranță și de management al transporturilor.

2. În cooperare cu statele membre, Comisia efectuează studii și examinează posibilitatea de a elabora scheme de autorizare care să contribuie la aplicarea unei politici a emisiilor scăzute de dioxid de carbon prin economisirea energiei în utilizarea spectrului, precum și prin disponibilizarea spectrului pentru tehnologii wireless cu potențial de creștere a economiilor de energie, printre care se numără rețelele energetice inteligente și contoarele inteligente.

3. Dacă este necesar, Comisia asigură punerea la dispoziție, în condiții armonizate, a unui spectru suficient pentru susținerea dezvoltării serviciilor de siguranță și a liberei circulații a dispozitivelor aferente, precum și a elaborării de soluții interoperabile inovatoare pentru siguranța și protecția publică și pentru protecția civilă și intervenția în caz de dezastre.

4. Statele membre și Comisia reexaminează necesitățile în materie de spectru ale comunității științifice și colaborează cu aceasta; identifică o serie de inițiative de cercetare și dezvoltare și de aplicații inovatoare care pot avea un impact socio-economic major și/sau prezintă potențial pentru investiții și pregătesc alocarea unui spectru suficient pentru aceste aplicații, în condiții tehnice armonizate și cu cel mai mic cost administrativ.

Articolul 8 Inventarul și monitorizarea utilizărilor existente și a necesităților emergente în materie de spectru

1. Comisia, asistată de statele membre care furnizează toate informațiile adecvate privind utilizarea spectrului, creează un inventar al utilizărilor existente ale spectrului și al eventualelor necesități viitoare în materie de spectru în Uniune, în special în gama 300 MHz – 3 GHz.

2. Inventarul menționat la alineatul (1) permite evaluarea eficienței tehnice a utilizărilor existente ale spectrului, precum și identificarea tehnologiilor și aplicațiilor ineficiente, a spectrului neutilizat sau utilizat ineficient și a oportunităților de utilizare în comun a spectrului neutilizate sau utilizate ineficient. Inventarul ține seama de necesitățile viitoare în materie de spectru, determinate pe baza cererilor consumatorilor și operatorilor, și de posibilitatea de a satisface aceste necesități.

3. Inventarul menționat la alineatul (1) cuprinde diferitele tipuri de utilizare a spectrului, atât de către utilizatorii privați, cât și de către cei publici, și contribuie la identificarea benzilor de frecvențe care ar putea fi asignate sau realocate în vederea creșterii eficienței utilizării lor, precum și a încurajării inovării și a creșterii concurenței pe piața internă în beneficiul atât al utilizatorilor privați, cât și al celor publici, ținând seama de impactul potențial, pozitiv sau negativ, asupra utilizatorilor existenți ai acestor benzi.

Articolul 9 Negocieri internaționale

1. Uniunea participă la negocierile internaționale privind chestiunile legate de spectru în vederea apărării intereselor sale, acționând în conformitate cu legislația Uniunii, referitoare, între altele, la principiile competențelor interne și externe ale Uniunii.

2. Statele membre se asigură că acordurile internaționale la care sunt parte în cadrul Uniunii Internaționale a Telecomunicațiilor (UIT) sunt conforme cu legislația existentă a Uniunii și, în special, cu normele și principiile relevante ale cadrului de reglementare privind comunicațiile electronice al Uniunii.

3. Statele membre se asigură că regulamentele internaționale permit utilizarea integrală a benzilor de frecvență pentru scopul pentru care sunt desemnate în conformitate cu legislația Uniunii și că pentru politicile sectoriale ale Uniunii este disponibilă o porțiune suficientă de spectru, protejată în mod corespunzător.

4. Uniunea le asigură statelor membre, la cererea acestora, sprijin politic și tehnic în negocierile lor bilaterale cu țări vecine nemembre ale Uniunii, inclusiv cu țări candidate sau în curs de aderare, pentru rezolvarea problemelor de coordonare a spectrului care le împiedică să-și îndeplinească obligațiile în conformitate cu legislația Uniunii privind politica în domeniul spectrului și gestionarea spectrului. Uniunea sprijină, de asemenea, eforturile țărilor terțe de a pune în aplicare o gestionare a spectrului compatibilă cu cea a Uniunii, astfel încât să salvgardeze obiectivele politicii în domeniul spectrului a Uniunii.

5. Atunci când negociază cu țări terțe, statele membre sunt ținute să-și respecte obligațiile în conformitate cu legislația Uniunii. Atunci când semnează sau acceptă în alt mod orice obligații internaționale privind spectrul, statele membre atașează semnăturii lor sau oricărui alt act de acceptare o declarație comună în care afirmă că vor pune în aplicare acordurile internaționale sau angajamentele respective în conformitate cu obligațiile care le revin în temeiul tratatelor.

Articolul 10 Cooperarea dintre diverse organisme

1. Comisia și statele membre cooperează pentru îmbunătățirea actualului cadru instituțional cu scopul de a stimula coordonarea la nivelul Uniunii a gestionării spectrului, inclusiv în chestiuni care afectează direct două sau mai multe state membre, în vederea dezvoltării pieței interne și a asigurării îndeplinirii complete a obiectivelor politicii în domeniul spectrului radio a Uniunii. Comisia și statele membre depun eforturi pentru a promova în afara Uniunii, în conformitate cu articolul 9, interesele Uniunii în domeniul spectrului.

2. Comisia și statele membre se asigură că organismele de standardizare, CEPT și Centrul Comun de Cercetare al Comisiei cooperează strâns în toate aspectele tehnice ori de câte ori acest lucru este necesar pentru a asigura utilizarea eficientă a spectrului. În acest scop, Comisia și statele membre asigură menținerea unei legături coerente între gestionarea spectrului și standardizare, în așa fel încât să consolideze piața internă.

Articolul 11 Consultarea publică

Ori de câte ori este cazul, Comisia organizează consultări publice pentru a culege opiniile tuturor părților interesate, precum și ale publicului larg, cu privire la utilizarea spectrului în Uniune.

Articolul 12 Raportare

Până la 31 decembrie 2015, Comisia reexaminează aplicarea prezentului program pentru politica în domeniul spectrului de frecvențe radio și prezintă Parlamentului European și Consiliului un raport privind activitățile desfășurate și măsurile adoptate în temeiul prezentei Decizii.

Articolul 13 Notificare

Statele membre aplică aceste orientări și obiective de politică până la 1 iulie 2015, în afara cazului în care articolele precedente conțin dispoziții contrare.

Statele membre transmit Comisiei toate informațiile necesare în scopul reexaminării aplicării prezentei decizii.

Articolul 14 Intrare în vigoare

Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene .

Adoptată la Bruxelles,

Pentru Parlamentul European Pentru Consiliu

Președintele Președintele [pic][pic][pic][pic][pic][pic]

[1] JO C , , p. .

[2] JO C , , p. .

[3] JO L 108, 24.4.2002, p. 33.

[4] COM(2010) 245, 19.5.2010.

[5] JO L 108, 24.4.2002, p. 1.

[6] JO L 129, 17.5.2007, p. 67.

[7] JO L 91, 7.4.1999, p. 10.

[8] JO L 337, 18.12.2009, p. 37.

[9] JO L 138, 28.5.2002, p. 1.

[10] JO L 246, 20.7.2004, p. 1.

[11] COM(2009) 589.

[12] JO L 108, 24.4.2002, p. 21.